
Anno,  quo  nullus  post  hominum  memoriam  funestior,  jam  exacto,  vos 
iterum,  Praeses  et  Socii,  Harveius  ille  noster  dilectus  in  festum  suum 
aestivum  haud  immemores  convocat ;  iterum  in  amorem  et  amicitiam, 
scientiae  causa,  ut  pater  liberos,  amanter  vos  hortatur  ;  necnon  in  scien¬ 
tiam  experientiae  via  sola  adeundum  esse,  vos,  ut  philosophus  discipulos, 
fideliter  admonet.  Ad  hunc  finem  ipsius  jussu  institutae,  et  veteri 
nostro  curriculo  de  anno  in  annum  repetitae,  ex  suis  ipsius  verbis  sit, 
pace  vestrum,  hujusce  orationis  exorsus.  Attendite  igitur,  Socii,  hospites, 
et,  quicunque  huic  festo  favetis,  fratres  medici !  nec  vereamini,  pro  hac 
saltem  vice,  aures  adhibere  in  verba,  non  mei  Londinensis,  lingua  non 
mea  balbutientis,  et  Latino  pede  claudicantis,  sed  Anglica,  Harveiana,  ex 
ore  suo  ipsius,  octogenarii,  et,  quasi  e  sepulchro,  pro  se  et  suis  in  omne 
aevum,  loquentis. 

“  To  maintain  friendship,  there  shall  be  at  every  meeting,  once  a 
month,  a  small  collation,  as  the  president  shall  tliink  fit,  for  the  enter- 
tainment  of  such  as  come ;  and,  once  in  every  year,  a  general  feast  for 
ali  the  Fellows ;  and  on  the  day  of  such  feast  shall  be  an  oration,  in 
Latin,  by  some  member,  to  be  appointed  by  the  President,  two  eldest 
Censors,  and  two  eldest  Elects,  so  as  not  to  be  appointed  two  years  toge- 
ther,  in  commemoration  of  the  benefactors  by  name,  and  what  in  parti- 
cular  they  have  done  for  the  benefit  of  the  College,  with  an  exhortation 
to  others  to  imitate,  and  an  exhortation  to  the  members  to  study  and 
search  out  the  secrets  of  nature,  by  way  of  experiment ;  and  for  the 
honour  of  the  profession,  to  continue  mutually  in  love.” 

0  lepidum,  praeclarum,  et  ter  dilectum  caput !  Hac  voce  tua  ama¬ 
bili  dum  aures  nostrae  adliuc  personant,  quam  te,  ex  cordis  motu, 
per  sanguinis  affluxum,  in  pectora  nostra  recipere  videmur  !  Te  talem 
nos  non  diligamus,  non  admiremur,  non  omni  ratione  praeponendum 
putemus?  Id  unum  tibi  objicio,  quod,  natu  Anglus,  in  hac  Anglorum 
concione,  pro  te,  stirpe,  moribus,  indole,  (si  quis  unquam)  Anglico,  de 
medicina  et  medicis  Anglicis  hanc  orationem  aggressurus,  linguae  alienae, 
nec  meae,  nec  tuae,  compedibus  obstrictus  sim. 

Profecto,  Socii,  piget  me  quam  vehementer  quod  in  foro  Londinensi 
Romanas  has  agere  partes,  jam  in  provectiore  aetate,  et  sine  ulla  in  hoc 
genere  dicendi  exercitatione,  designatus  fuerim.  Attamen,  quam  liben¬ 
ter  (si  ita  inter  nos  de  more  esset  licitum)  verba  nostra,  quotidiana, 
spirantia,  viventia,  natali  jure  propria,  materno  usu  consecrata,  ad  Har- 
veii  votum  explendum,  in  vestram  indulgentiam  et  ex  animi  copia 
commendarem !  Pro  tarditate  et  debilitate  hujusce  mei  oris  in  lingua 
adorienda  quae  semper  mihi  in  deliciis  legenti,  perdifficilis  et  in  fastidio 
loquenti  fuit,  veniam  a  singulis  vobis,  quantam  impetrare  fas  sit,  libenter 
quaeso.  Plabetis  confitentem  reum.  Neque  id  vellem  a  vobis  putari,  quod, 
ex  hoc  concursu  hominum  literatissimorum,  mihi  Ciceronis  linguam 
aggressuro  ulla  praeter  modum  sollicitudo  inciderit,  quasi,  hisce  utens 
tam  limatis  judiciis,  minore  indulgentia  condonandus  essem.  Immo 
etiam,  ex  liac  frequentia  judicum  lectissimorum,  fiduciam,  et,  qualis 
cunque  sit,  dicendi  copiam  recipere  videor. 

Quo  magis  enim  quisque  ingenio  et  studio  in  litteras  humaniores  est 
proclivis,  eo  minus  mihi  in  his  molestiis  luctanti  favere  recusabit. 
Nemo,  nisi  non  expertus,  se  in  tali  labore  validum  profiteatur.  Scriptores 
et  oratores  Romani  mihi  multo  cariores  et  multo  magis  admirandi  sunt, 
quam  ut  eos  e  pusilla  mea  ingenii  facultate  aemulari  in  propositum  veniat. 
De  “  Latinitate”,  ita  dicta,  si  ulla  sit,  aut  nulla  sit,  cujus  compos  esse 
videar,  quid  mihi,  inter  Londinenses  Londinensi,  curae  est?  In  hac  mea  pro 
Harveio  magno  allocutione,  id  primum  respicio,  ut  verum  sit  id  quod 
dicam, — ut  quod  sentiam  sit  sincerum.  Id  maxime  vereor,  ne  quod  dicam 
perinde  intelligi  auditu  jpossit,  atque  ego  ipse  cogitans  sentio.  Faustum 
sit  mihi,  utpote  trepidanti,  omen,  quod  non  primus  ego  Wilsonus  coram 

hoc  collegio  orator  pro  Harveio  adsto.  Nam  paucis  diebus  post  Har- 
veii  excessum,  verba  haec,  inter  alia  quae  in  laudem  Harveii  Georgius 
Entius,  amicus  ejus  conjunctissimus,  conscripserat,  Wilsonus,  Socius 
et  doctor,  recitavit:  “Fessa  tandem  fractaque  senectute,  funeri  suo 
propinquus,  rerumque  aliarum  omnium  securus,  pulsuum  suorum 
rhythmos  explorabat ;  ut  qui  vivens  valensque  vitae  exordia,  ejusdem 
progressus,  alios  docuisset,  ipsemet  jam  denascens  mortis  praeludia 
addisceret.  Tandemque  octogesimum  annum  emensus,  qui  tertius 
praeteriti  mensis  erat,  occubuo  sole,  placidissimo  animo  mortalitatem 
exuit,  fatique  necessitatem  explevit.”  Wilsonum  illum  Socium,  annis 
abhinc  fere  ducentis,  de  Harveio  vix  id  temporis  mortuo,  coram  afflu¬ 
enti  medicorum  frequentia  tali  voce  perorantem,  quanta  gratia,  quantae 
lacrymae  insecutae  fuerint,  quis  nostrum  etiam  nunc  eadem  verba  auscul¬ 
tantium  non  ex  corde  sentire  videtur  ? 

Favete  auribus,  favete  adhuc  animis,  sodales  et  Socii !  Alterum 
Wilsonum,  Harveianse  indolis,  si  quis  unquam  alius,  conscium,  fortem, 
mansuetum,  generosum,  veritatis  prae  cae teris  amantissimum,  Harveio 
ipsi  studiis  anatomicis  haud  imparem,  de  sanguine  et  cordis  motu,  ut 
de  corporis  totius  fabrica  et  usu  per  annos  triginta  praelectorem  et  scrip¬ 
torem,  Hunterii  Gulielmi  et  fratris  ejus  Johannis  alumnum,  Bailliaeo 
nostro  benefactori  familiarem,  et  laborum  consortem,  Jacobum  Wilsonum, 
chirurgum,  his  recentioribus  temporibus  praereptum,  memoria  vestrum 
plurimorum  adhuc  lugenti  expetitum,  ante  ora  omnium,  gratus,  et  quo 
ad  hoc  superstes,  laetus,  repono.  Favete  ejus  nomini,  praesertim  hoc 
die,  Socii  et  medici  fratres !  Eorum  enim  omnium,  qui  anatomiam  in 
hoc  Angliae  regno  excoluerunt,  nemo  per  longiorem  seriem  annorum, 
ad  cumulandam  Harveii  nostri  laudem  magis  sedulo  et  majore  fructu 
enixus  est. 

Mi  Pater  !  Videor  mihi  videre  patrem  meum,  eo  habitu  vultus,  eo 
vestitu  quo  vivebat,  in  Lyceo  Hunteriano,  corona  discipulorum,  immo  et 
virorum  in  medicina  principum, — nam  a  plurimis  semper  audiebatur, — 
die  kalendas  Octobris  circumsessum.  In  visum  et  auditum  interiori 
animi  sensu  jam  nunc  recipere  eum  videor,  sublato  fronte,  oculis,  prae 
amore  et  reverentia,  cum  humidis  tum  fulgentibus,  dum  de  Harveii  in- 

genio,  fide,  constantia  loquebatur,  cor  omnium  auscultantium,  ut  suum, 
ex  imo  suscitantem. 

Ignoscite,  Socii,  cui  filio  res,  locus,  dies  ipse  suppeditat,  si,  orans 
pro  Harveio,  de  patre,  viro  Harveiano,  quod  nemini  obstat,  paulo  libe¬ 
rius  locutus  fuerim.  Hodie  de  mortuis,  pro  honore,  agitur.  Sed  ne 
diutius  morer  in  ejus  laude,  quae  mihi  soli  in  hoc  concursu  est  carissima, 
vestra  expectatio  me  jampridem,  etsi  indulgenter,  admonet. 

De  rebus  hoc  proximo  anno  gestis  et  factis,  (orationes  enim,  ut  haec 
quae  nunc  habetur,  ab  Harveio  in  perpetuum  institutae,  Collegii  nostri 
quasi  annalia  et  fasti  esse  videntur),  e  quibus  aliquid  lucri  vel  damni, 
honoris  vel  incommodi,  communitati  nostrae  acciderit, — de  statu,  pro¬ 
gressu,  et  futuris  artis  medicae  fortunis, — de  morum  inter  nosmet- 
ipsos  disciplina  et  consuetudine,  a  me  pro  meis  viribus  dicendum  est. 

Respicite,  igitur,  in  annum  vix  praeteritum,  vos,  Praeses  et  Socii ! 
qui  mecum  huic  solenni  orationi  inserviatis  !  In  triviis — per  vicos — per 
aperta  rura — apud  ipsas  Baias,  qui  pavor !  quantus  luctus !  quae  fre¬ 
quentia  funerum  !  Quae  haec  est  immanis  morbi  species  !  haec  mortis 
imago  nova  ? — Annus  nefastus  ! — Collegio  nostro,  prae  caeteris,  heu  ! 
sine  gloria  memorabilis.  Annus,  in  quo,  huic  urbi  insolita  et  saevissima 
peste  diu  ingruente,  tum  postea  universum  Angliae  regnum  vastante, 
Collegium  hoc  Regium  Medicorum  Londinensium,  neque  a  senatu, 
neque  a  consiliariis  reginae  intimis,  neque  a  praetore  regio  ad  res 
domesticas  administrandas  designato,  ne  una  quidem  vice  vel  voce,  in 
auxilium  salutis  publicae  vocatum  est !  Neque  in  curia,  neque  in  foro, 
praevalente  morbo,  vox  nostra  audita  est.  A  nullis  nostri  periculum 
factum  est  consilii ! 

Per  cor  et  sanguinem  Harveii !  Quid  est,  si  hoc  non  contumelia  est ! 
Nec  satis  erat  hanc  aciem  nostram  medicorum  instructam,  in  morbo 
insolito  oppugnando,  ne  ad  succursum  quidem  adhibere, — nos  sic  negli- 
gere,  et  sic  negligendo  pro  nullis  efficere  ;  quinetiam  ex  adverso,  nobis, 
Apolline  duce,  in  pestem  dimicantibus,  ad  Mercurii  fabri  officinas  in  vico 
proximo  Aulae  Candidae  constitutas,  signa,  si  operosa  et  sanitaria,  certe 
non  medica,  consiliarii  regii,  ad  hoc  delecti,  sustulerunt.  “  Diversae 
voluntates  civium  fuerunt,  distractaeque  sententiae.  Non  enim  consiliis 

solum  et  studiis,  sed  armis  etiam  et  castris  dissidebamus.  Erat  autem 
obscuritas  quaedam,  erat  certamen  inter  clarissimos  duces,  multi  dubita¬ 
bant  quid  optimum  esset,  multi  quid  sibi  expediret,  multi  quid  deceret, 
nonnulli  etiam  quid  liceret.”  Post  hanc  tam  turpem  immeritamque 
repulsam,  post  hanc  quasi  ignominiae  notam  parietibus  nostris  auctoritate 
publica  affixam,  nunc  iterum  ad  Harveii  festum  in  hac  concione  domes¬ 
tica  congregati,  nos  invicem  et  ex  corde  gratulemur,  quod,  dum  pesti 
oppugnandum  erat,  domus  nostra  ab  ipsis  suis  nullam  interiorem 
maculam  suscepit. 

In  his  molestiis,  nec  sibi  nec  nobis  sociis  suis  defuit  Praeses  noster 
Parisius  ;  qui,  si  Parisiis  ipsis  Galliae  juvenis  medicinae  praefuisset,  ab 
eo  concionabulo,  cui  salus  publica  permissa  fuit,  non  magis  alienatus 
esse  potuisset.  Consiliarios  illos  regios  Mercuriales,  doctorum  in 
medicina  partes  agentes,  ultro,  pro  dignitate  hujusce  Collegii  et  sua, 
decenter  compellatus  est ;  omne  quod  consilii  et  opis  apud  nos  erat,  ad 
morbum  tractandum  vel  praecavendum,  id  nos  propere  et  libenter  in 
commune  allaturos  promissum  dedit.  In  concionem,  sub  adventum 
morbi,  nulla  mora  interposita,  convocati  fuimus, — ad  exquirendam  ejus 
rationem  plerique  e  nostro  numero  delecti  sunt,  qui  experientias  suas  e 
nosocomiis  Londinensibus  redundantes  in  unum  afferrent, — immo  etiam, 
qui  per  litteras  passim  in  provincias  missas,  omne,  quod  in  promptu 
erat,  ad  omnium  medicorum  usum  colligerent.  Unusquisque  nostrum, 
libet  dicere,  ultro  et  pro  virili  suo  perfunctus  est  officio. 

Neque  id  solum  de  medicis  hujusce  nostri  ordinis  affirmo,  sed  etiam 
de  omnibus  in  omni  genere  per  universum  Angliae  regnum  medicinam 
exercentibus.  Profecto  de  nobis  ipsis  in  medicina  doctoribus  vel  omnino 
tacendum  est,  dum  fratres  nostros,  quamvis  sine  doctoratu,  medicos 
respicimus,  in  nosocomiis,  in  carceribus,  in  ergasteriis,  in  vicis  et 
angiportibus  omni  illuvie  inquinatis,  nocte  dieque,  per  menses  aestivas 
et  autumnales,  decies  vel  centies  pro  una  vice  nostra  in  peste  oppu¬ 
gnanda  occupatos.  Quae  fortitudo  !  Constantia,  fiducia,  quam  admi¬ 
randae  !  Quae  vigiliae !  Quanta  dispendia  et  rei  et  virium !  Quae  incuria  sui ! 

Pro  hac  ordinis  nostri  medici  sedulitate  in  laboribus,  quam  saepe  sine 
mercede  vel  minima  susceptis, —  pro  tanta  amoris  et  officii  perseverantia 

in  maximo  civium  discrimine,  annon  grata  eorum  mens  esse  debet, 
quibus  reipublicae  nostrae  cura  committitur  ?  an  tituli,  honores,  imagines, 
laus  publica,  tali  virtuti  non  conveniunt  ?  Quaeret  de  his  rebus,  annalia 
hujusce  Angliae  perlegens,  aliquando  quispiam?  Prandia,  orationes, 
“  testimonia”,  inter  omnes  ordines  ob  facta,  dicta,  merita  et  immerita 
omnia,  ob  res  gestas  vel  non  gestas,  ex  omni  parte  invicem  aguntur. 
Ob  pugnas,  trucidationes,  rixas  theologicas,  ob  cantilenas,  ob  aurum 
e  ferro  viis  publicis  instrato  impudenter  conversum,  hujus  vel  illius  est 
famse  recordatio.  De  medicis,  in  se  pro  salute  communi  mille  molestias 
et  vitae  pericula  suscipientibus,'  in  fastis  publicis  nulla  fit  mentio  ! 
Sursum  corda,  Socii !  Collegium  nostrum  Londinense,  si,  majestate 
per  alienos  laesa,  hoc  proximo  anno  aliquanto  minus  regium  fuerit, 
attamen  in  rebus  suis,  auctoritate  sua,  est  nunc  vel  maxime  medicum. 
Sursum  corda !  Quot  modis  contempti,  spreti !  Repudiati,  tandem 
repetemur. 

Quod,  ingruente  morbo,  materia  ad  auxilium  consiliariis  regiis 
de  salute  publica  sollicitis  abunde  apud  nos  suppetisset,  indicio  sint 
eorum  nomina,  quos,  nostrae  societati  hoc  proximo  anno  praereptos,  heu  ! 
frustra  quaerimus.  Vespere  quinto  Idus  Octobris,  anno  huic  superiore, 
primus  ad  hasce  aedes,  nobis  tum  primum  in  concionabulum  convo¬ 
catis,  de  morbi  in  Divi  Thomae  nosocomium  invasione,  archiater  ejus 
hospitii,  Henricus  Burtonus  nuntiavit.  Ultro,  et  inter  primos,  aestate 
sequenti,  morbo  jam  tum  inveterato  se  opposuit ;  inter  primos,  Deo 
sic  volente,  morbo  occubuit.  Et  vitae  et  mortis  exemplo  sit  nobis 
ille  frater  noster  delectus, — cum  in  omni  tempore,  virtutibus,  industria, 
ingenio,  a  nemine  obliviscendus,  tum,  hoc  praecipue  die,  merito  atque 
optimo  jure  suo,  in  pathologia  sanguinis  exquirenda,  cum  Harveio 
ipso  celebrandus.  Nam  sanguinis  cursum,  auctore  et  duce  Harveio, 
duplici  via  insecutus,  attigit,  et  ratione  et  oculis,  lineam  istam  caeruleam 
margine  gingivarum  circumscriptam,  qua  teste,  venenum  Saturninum 
in  venis  et  visceribus  penitus  receptum  quasi  in  conspectum  medici 
proponitur.  Profecto,  ex  hac  tam  simplici  ratione  rei,  Henricus  noster 
monumentum  sibi  exegit,  quamvis  e  plumbo,  aere  perennius.  Inter 
nos  medicos  de  arte  nostra  naturam  rite  exquirentes,  metallorum  nullum 
est  vulgus,  nulla  e  splendore  nobilitas. 

Prout  hic,  sic  ille  alter,  quem  e  nostro  numero  amissum  hodie  luge 
mus,  per  vires  ingenii  et  industriae  insitas,  materiem  naturae,  ab  aliis 
rejectam  vel  minime  expetitam,  sibi  et  suae  famae  inservire  coegit. 
Praeclarus  hic  plumbo,  prout  ille  urina  !  Ad  scientiam  excolendam, 
tanta  est  ex  rebus  omnibus  laboris  occasio  et  copia.  In  materia  morbi 
indaganda,  lex  nostra  philosophiae  recens  haud  minus  quam  avide  de 
minimis  curat.  De  philosopho  illo  sexagenario,  menses  abhinc  tres 
adhuc  vivo,  sedulo,  operoso,  quomodo,  nisi  ut  de  philosophia  ipsa,  licet 
loqui  ?  In  foro  et  triviis  hujusce  nostrae  Romae,  dum  ad  clientelam 
suam  incedebat,  quis  et  qualis,  si  non  philosophus,  ante  ora  hominum 
exstare  visus  est? — gressu  properante,  sed  tacito, — vultu  demisso, — ha¬ 
bitu  humili, — vestitu  quam  modesto ! — -etiam  in  fumo,  pallore  candidus, — 
ad  strepitum  surdus, — ad  opes  non  magis  quam  modice  attentus.  Me 
semper  pigebat, — et,  inter  colloquia  nostra,  annos  abhinc  viginti,  saepe 
eum  sic  alloquebar, — quod,  in  succis  animalibus  a  sanguine  excretis  tam 
assidue  et  tam  feliciter  versatus,  a  sanguine  ipso,  vivo,  universo,  omnia 
omnibus  ministrante, — a  sanguine  non  solum  passim  recipiente,  sed 
etiam  passim  agente,  quasi  animo  aversus  foret. 

Grata  et  constans  sit  Proutii  nostri  apud  nos  memoria,  non  solum 
quod  in  pathologia  chemica  fere  primus  viam  medicam  instituerit,  sed 
quod  alios  ad  se  ipsum  aemulandum  viribus  ingenii  sui  suscitaverit. 
Non  omnis,  Socii,  non  omnis  ille  noster  morietur  !  In  haereditatem 
ejus  in  studiis  pathologicis  acuminis  et  industriae,  ne  dubitetis  quin 
alii  de  die  in  diem  sint  successuri.  Apud  nos,  consensu  omnium,  jam 
dudum  salva  res  est.  Uno,  qui  volitavit  per  ora  hominum,  pennis  in 
altius  elatis,  remoto,  non  deficit  aureus  alter  avis. 

Amici  et  sodales  ambo,  haud  amplius  in  hoc  coetu  nostro  visendi, 
inter  gemitus  et  lachrymas  valete  !  Coronas  vestras  laureatas,  heu  ! 
atris  lictoribus  comitantibus,  hoc  solenni  die  in  domum  vestram  re¬ 
porto, — insignia  artis  vestrae  ad  effigies  Harveii,  Sydenhami,  Bailliaei 
hic  in  perpetuum  repono. 

Salvete !  ambo,  Harveio  jubente,  idem  ego  vos  iterum  compellor. 
Salvete  !  ob  beneficia  in  ordinem  et  domum  nostram  iterum  recepti, 
et,  eo  titulo,  hoc  festo  die  grata  voce  commemorandi !  Laus,  honor, 

scientia,  apud  nos,  heec  sunt  in  loco  divitiarum, — benefactores  e  nostrum 
numero  prae  cseteris  illi,  qui  virtute,  ingenio,  doctrina,  industria,  sibi 
et  huic  societati  suae  gratiam  conciliant,  existimationem  comparant ! 
Omnibus  igitur,  qui  fundos,  aedificia,  supellectilem,  qui  aliquam  argenti 
vim  ad  nostrum  usum  aliquando  contulerunt, — vel  qui,  verae  medicinae 
scientiam  excolentes,  in  hac  nostra  vitae  ratione,  quotidiana,  assidua,  labo¬ 
riosissima,  humanitatem  animi,  et  mores  suos  integros  servare  student, — 
omnibus,  qui  honeste  pauperes  vivere  optant,  potius  quam  homceopathicis, 
hydropathicis,  mesmericis,  etiam  ad  normam  empirice  exquisitis  artibus 
divitias  parere, — omnibus  his  bene  moratis  sociis  nostris,  quamvis  spe 
humili,  et  opibus  praecisis,  gratias  hodie  ut  benefactoribus,  Harveio  ipso 
indicente,  pro  debito  et  solenniter  agamus.  Bene  fecerunt,  qui  bene 
vixerunt. 

Ne  vereamini,  Praeses  et  Socii,  ne  pro  consuetudine  hujusce  rostri, 
Linacrum,  Caium,  Hamseum  (et  quot,  longo  ordine,  alios  !)  patientiae 
vestrae  oppositurus  sim.  De  tot  et  tam  diversis  viris,  quomodo,  ut 
quisque  mereatur,  et  sine  invidia,  loqui  possum  ?  Eximii  omnes  pro  hac 
vice  salvete,  et  valete  !  Cum  tanta  sit  vestrum  fama,  quis  dubitet  quin, 
etiam  me  tacente,  in  biennium  fuerit  superstes?  Quamvis  non  nominatim 
et  singulatim  in  vota  nostra  more  solito  invocati— attamen,  et  nunc 
et  semper,  benefactores  omnes,  quicunque  fueritis,  adeste  nobis,  ad  omne 
memoratu  dignum  grato  animo  intentis,  et  ad  veram  scientiam  per  ex¬ 
perientiae  vias  enixe  simul  incedentibus. 

Quam  frequenti  et  quam  liberali  manu  in  domus  hujusce  usum  et 
honorem  de  anno  in  annum  a  suis  effusum  est,  e  parietibus  hisce  ipsis 
patet,  qui,  nostris  propriis  sumptibus  extructi,  gratias,  ut  videtur,  agere 
gestiunt.  En  coram  vobis,  oculis  sublatis,  Baillisei  munificentia  per  totam 
interiorem  domum  reposita ! — in  re  anatomica,  opera  quam  multa  et 
varia ! — manu  ipsius,  se  ipso  teste,  et  patris  mei  (haud  temere  loquor),  il¬ 
lum  pro  amicitia  subinde  adjuvantis,  elaborata.  Quanto  dispendio  argenti 
et  laboris  exquisita,  et  adhuc  conservanda !  Sed,  quod  ad  munificentiam 
attinet,  quid  moror  in  hoc  vel  in  illo,  inter  sociorum  nomina?  Per  longam 
annorum  seriem,  nemo  fuit  e  nostrum  numero  qui  non  censum  gravem 
in  se  suscepit,  quo  res  publica  nostra  non  majus  acciperet  damnum.  Ut 

ratio  et  summa  munificentise  in  domum  nostram  collatro  grate  dignos¬ 
cantur,  tabulae  ista?  auratae  theatri  parietibus  affixae  perlegendae  sunt. 
Quot  nomina  illustria !  Quot  pecunias  operose  partas,  e  privatis  com¬ 
modis  desumptas,  et  in  usum  communem  ultro  collatas ! 

Satis,  superque,  in  hujusmodi  antehac  orationibus,  ut  mihi  videtur, 
laudationis  fuit, — parum  fortasse  laudis.  Ut  pro  laude  ex  hoc  rostro 
valeat  laudatio,  sit  praeter  laudationem  aliquid  semper  in  proposito  ;  sit  in 
laudatione  modus  ; — ad  mensuram  et  pro  ratione  laudis,  de  eo  quod  non 
est  laudandum  sit  etiam  dicendi  copia; — neque  in  his  fastis  Collegii  nostri 
conservandis,  absit,  invidiae  metu,  illa  modestiae  et  pudoris  magistra, 
censoria  severitas.  Absit,  procul  absit  ab  eo,  qui  ex  Harveii  jussu  hoc 
solenni  die  vos  alloquitur,  omnis  assentatio,  non  modo  in  vivos,  sed  etiam 
in  mortuos !  Ambitiosi,  vafri,  gloriosi,  heu !  pietatis  etiam  simulatores, 
quorum  vita  adhuc  viventium  typis  publicis  in  exemplum  nobis  ante 
oculos  proponitur,  hoc  saltem  die,  hic  saltem  loci  sine  laude  discite 
vivere ! — Blanditiae,  officiosae  sedulitates,  quibus  inhiantes  magis  ma¬ 
gisque  de  die  in  diem  sufflamini,  non  mei  pro  Harveio  orantis  haec  sunt 
officii.  Signa  aerea,  ad  pretium  de  semetipsis  ex  aere  computandum, — 
“spirantia”  ligna, ad  ligneas  suas  effigies  a  solis  radiis  expressa, funambuli 
in  quovis  genere  vel  medicinae  vel  chirurgiae  eximii,  per  universum  terra¬ 
rum  orbem,  oblectamento  suo,  ut  libeat,  diffundi  curent, — immo  etiam 
vitas  suas  cum  pecuniariarum  rerum  ratione  implicitas  chirographo  pub¬ 
lico  in  aures  dictitent.  De  hujusmodi  singulorum  laude  et  fama, — de 
“  testimoniis”  ita  dictis  oh  beneficia  in  semetipsosa  viris  prosperis  collata, 
quem  nostrum  non  usque  ad  nauseam  his  temporibus  pertaesum  est ! 
Bono  animo  sis,  quisquis  es,  orationi  huic  qui  adsis  !  De  mortuis  hodie 
est  qussstio.  Sit  nulla  inter  nos  famae  opinio,  nisi  quse  sepulchro  inve¬ 
teravit.  Fautores,  satellites,  assentatores,  omne  id  genus  molestum  caveat 
id,  de  quo  nunc  agitur.  Harveio  festum  indicente,  haud  vivos  depascimur  ! 
De  mortuis,  ita  aiunt,  nil  nisi  bonum  !  immo,  ex  hac  ipsa  sententia,  nil 
nisi  verum ;  nam  quid  est  bonum,  si  non  sit  verum  ?  Excidat  potius  ex 
ore  mihi  lingua,  quam  ut  laudi  hominis  illius  nequissimi,  quo  regnante, 
Collegium  hoc  nostrum  institutum  est,  vel  uno  verbo  inserviat.  Quid  ? 
“  illud  funestum  animal,  ex  nefariis  stupris,  e  civili  cruore,  ex  omnium 

scelerum  importunitate  et  flagitiorum  impuritate  concretum,”  eodem  loci 
et  temporis  vestigio,  quo  animae  niveae  Harveium  nostrum,  sapientia, 
doctrina,  benevolentia,  omni  laudis  genere  praestantem, — eodem  die  et 
spiritu,  hunc  civem  philosophum,  Deo  carum,  a  suis  veneratum,  et  illuni 
regem  tyrannum,  in  fastis  Angliae  semper  execrandum,  coram  vobis  in 
lucem  proferrem,  et  vestro  favori  commendarem  ? 

In  Harveii  nomine  continetur  omnis  omnium  fama  eorum  qui  Collegio 
nostro  benefecerunt.  De  Harveio  igitur  solo,  cum  exorsum,  tum  etiam 
exitum  oratio  haec  mea  Harveiana,  pace  vestra,  deducat. 

Eorum,  qui  Collegio  nostro  maxime  benefecerunt,  unus  est,  Socii, 
praeter  Harveium,  quem  non  cum  Harveio  hoc  die  singulatim  nominare, 
est  de  Harveio  ipso  tacere,  et  quasi  aliquid  gratiae  famae  ejus  detrahere. 

Inter  Lumleium  nobilem,  et  Harveium  ex  instituto  Lumleii  in  medi¬ 
cina  et  chirurgia  praelectorem,  quis  nescit  quam  arctum  est  humanitatis 
et  ingenii  vinclum  ? 

Suadente  Caldwallo,  Lumleius  verae  scientiae  intentus  praelectiones  ex 
suis  sumptibus  instituit.  Harveius,  id  temporis  nondum  natus,  annis  vix 
quadraginta  elapsis,  praelector  Lmnleiensis  eligitur.  Res  praelecta  est 
sanguis  per  corpus  e  corde  circumactus !  Lumleio  nobili,  senatori,  in 
civitate  principi,  post  longa  aeva,  eorum  qui  restant,  praelectore  ejus 
Harveio  quis  nunc  est  conjunctior  ? 

Tmmo  inter  nobilem  et  medicum  est  in  futurum  per  sanguinem  ipsum 
cognatio  quaedam  et  quasi  affinitas. 

Tituli,  aera,  imagines,  quo  nunc  tibi,  nobilis  noster,  reponuntur  ? 
Tui  in  memoriam,  inter  tuos,  quid  denique  restat? 

Hic  saltem  loci,  apud  nos  medicos,  quae  nobis  in  custodiam  tradidisti, 
sub  tutela  nominis  tui  religiose  conservantur,  et  ad  gloriam  tuam,  quo 
magis  usitata,  magis  redundant. 

In  Harveii  domum  nobilitas  tua  (quid  melius  aut  aptius  ?)  se  tandem 
recepit.  Laus,  virtus,  honor  tuus  sunt  nobis  pro  nostris.  Sis  hospes 
in  perpetuum,  inter  nos  medicos  Londinenses,  quos,  amantissimus  artis 
et  scientiae  nostrae,  honore  afficere  haud  dedignatus  es !  Lumleianis 
viris,  si  adhuc  extent,  bene  instituti,  natu  nobiles,  et  ingenio  ad  medici¬ 
nam  veram  proclives,  ubi  est  nobis  ad  conveniendum  locus  ?  Aut  haec, 

aut  nulla  domus  patet.  In  Curia  enim  de  Medicina  est  annua  taci¬ 
turnitas, — silentium  perpetuum.  Vox  nostra  in  foro  nunquam  auditur. 
In  aula  regia,  ut  videtur,  vix  publici  juris  digni  censemur. 

Quod  ad  optimates  hodierni  temporis  nostros  attinet,  vel  natu,  vel 
divitiis,  civitatis  principes,  senatores,  equestres, magistratus, — heu!  etiam 
sacerdotales, — si  in  veram  medicinam  conjurati  essent,  quomodo  majori¬ 
bus  damnis,  aut  magis  contumeliose  ordinem  nostrum  afficere  possent  ? 

Profecto,  ignorantia,  arrogantia,  et  negligentia  virorum  qui  circumstant 
forum,  ex  omni  parte  obruimur ; — ignorantia,  plena  dedecoris  et  risus, 
et,  cum  proterva  sit,  in  rebus  medicis  minus  ignoscenda  ; — arrogantia, 
quae  etiam  in  morbo  sibi  assentationes  et  patrocinium  quam  avide  captat, 
-—medicum  liberum,  liberalem,  sincerum,  in  propinquo  vix  vel  aegre 
ferens;  servum,  libertum,  fautorem,  empiricum,  quam  libenter ! — negli¬ 
gentia,  cui  nulla  hominum  solertia  comparanda  est, — cui  nulla  patientia 
ad  sustentandum  sufficere  possit !  Certe  equidem,  nihil  est  tam  molle, 
tam  tenerum,  vel  exiguum,  quod  exilitati  optimatum  plurimorum  nostro¬ 
rum  ingenii,  in  Anatomia,  Physiologia,  Medicina,  adaequari  potest ;  nihil 
tam  ingens  aut  crassum,  quod  eorum  ignorantia  et  credulitas  non  facile 
superent.  Nullus  sit  invidiae  metus,  quin  hanc  alienationem  principum, 
Victoria  Regina,  in  civitate  nostra,  virorum,  a  nobis  et  studiis  nostris, 
cum  Lumleii  et  hominum  illius  aevi  ejusmodi  benevolentia,  ex  adverso 
comparem.  Res  patet ;  de  die  in  diem  crescit,  et  se  petulanter  pro 
sapientia  jactat.  Typis  publicis  quotidianis  exprimitur.  “  Tempora” 
proclamant  mores.  Se  ultro  in  quaestionem  tradit. 

Hic  comes,  ille  dux,  hujusce  rei  uterque  et  dux  et  comes,  nosocomium, 
cujus,  ipsis  dicentibus,  medicina  et  chirurgia  infmitesimse  vel  proximae 
nihilo  futurae  sunt,  epulis  datis,  inaugurant.  Ad  nomina  praesidum, 
nobilitate  insignium,  more  apud  nos  Anglos  philosophorum  inveterato, 
quanta  frequentia  concurritur !  Mensae,  pares  impari  appositae,  instru¬ 
untur  ;  in  sedes,  “  ofxoiOQ  np6r  o/ioior ”,  convenitur ;  locus  est  etiam 
pluribus,  heu  !  pietas,  heu  !  prisca  fides,  umbris  sacerdotalibus  !  Cibus,, 
qualis  et  quantus,  ex  qua  ratione,  sive  infinita  sive  infinitesima,  distri¬ 
butus  fuerit,  (absit  hoc  omen  a  nostris  jam  incalescentibus  epulis  !)  quis 
hic  curat  discere  ?  Gloria  nobilitatis  superiori  mensae  praesidentis  in 

capita  convivarum  homoeopathice,  et  per  stillicidium,  deorsum  infun¬ 
ditur,  et  a  singulis,  infinitesima  cuique,  pro  sua  recipitur.  Pecunia 
(quam  vellem  dicere,  infinite  infinitesima  !)  heu  !  bona,  solida,  ad  plu¬ 
rima  millia  sestertium  conraditur.  Prandii  et  post-prandii  recensio, 
finitis  rationibus,  computatur.  Medicina  et  chirurgia  infinitisimse,  pro 
futuro,  promittuntur.  Gratiae  infinitae  invicem  aguntur.  In  domum 
disceditur.  Apud  conjuges  et  liberos  de  pacto  singulis  gratulandum  est. 

De  bis  ineptiis  quid  magis  severum  dici  potest,  quam  ipsas  ineptias 
sine  commentario  enarrare  ? 

Praetor  ille  urbanus,  qui  dat  natalitiaHahnemanni  in  taberna, — hydro- 
pathicus  iste  nobilis  Belgraviensis,  qui  Apollinem  esse  medicum  omnino 
negat, — qui  Aquarium  ipso  sole  praestantiorem  ad  morbos  curandos  vehe¬ 
menter  affirmat, — quid  minus  merentur  quam  animadversionem  seriam 
ab  illis  hominibus  scientiae  verae  studiosis,  et  gnaviter  operosis,  quorum 
vitae  et  doctrinae  tam  petulanter,  tam  insulse  insultant ! 

De  mulierculis  istis  protervis,  omni  insolitae  methodo  vel  medicinae, 
vel  chirurgiae,  vel  artis  obstetricae  se  confestim  immiscentibus, — pro  hoc 
vel  illo  obstetrico  in  deliciis  habito,  contra  Harveii  doctrinam,  mores, 
et  innocentiam,  per  publicas  vias  impudice  clamitantibus  ; — de  duce  hoc 
vel  illo, — de  comitibus,  senatoribus,  equestribus,  in  mesmericarum  vel 
obstetricarum  istarum  impudicarum  muliercularum  clientelam  se  et 
conjuges  et  filias  suas  tradentibus, — de  episcopis  mesmericis,  de  archie- 
piscopis  arcbi-mesmericis, — prae  fastidio,  prae  pudore,  prae  religionis  stu¬ 
dio  liceat  mihi  medico  saltem  inter  medicos  hoc  die  tacere ! 

Nec  praeter  rem  et  quaestionem  orationis  hujusce  nostrae  haec  alienatio 
optimatum  nostrorum  a  doctrina  et  studiis  Harveii  ab  aliquo  medico 
censeatur  !  Ex  hac  in  re  medica  pravitate  ingenii,  plurima  illa  labes 
conditionis  et  quasi  interitus  auctoritatis  nostrae.  Hinc  illud  discidium 
inter  nosmetipsos  senrper  renascens,  quando  de  re  communi  consulen¬ 
dum  est.  Dividimur  et  imperamur ;  immo  a  quibusdam  subdolis  et 
ambitiosis  nostris  dividimur  ut  imperemur.  Hinc  illa  injuriae  vis  nun¬ 
quam  defessa,  nunc  lmic,  nunc  illi  ordini  nostro,  ob  petulantiam,  ab 
aliis  illata.  Hac  illuvie,  in  nos  et  nostra  studia  tam  diligenter  con¬ 
versa,  non  modo  externe  foedati  in  risum  vulgi  exhibemur,  sed  etiam 

interiorem  et  graviorem  labem  per  ipsum  spiritum  et  venas  nostras  re¬ 
cipimus.  Inter  laudum  omnis  generis  avidos,  laudibus  omnino  caremus. 

Sunt  inter  nos,  qui  honestam  laudem  quaerentes,  ob  animi  et  ingenii 
infirmitatem  in  probrum  alliciuntur.  Sunt  etiam,  qui,  de  vera  laude 
nuspiam  solliciti,  ex  hac  in  rebus  medicis  profligata  principum  nos¬ 
trorum  licentia,  occasionem  quaestus  sibi  sedulo  exquirunt,- — et  sese 
perniciosae  isti  otiosorum  genti,  a  quibus  ars  nostra  tam  impudenter 
affligitur,  clientes  inhoneste  commodos  libenter  praestant.  Parasitaster 
ille  parvolus,  assentando,  serviendo,  dignitatem  artis  suae  tradendo, 
seipsum  vendendo,  ad  honores  ita  dictos,  ad  divitias,  etiam  ad  titulum 
in  re  civili  omnium  imum  et  postremum,  medicina  fretus,  quam  saepe 
obrepsit !  Principibus  enim  quibusdam  nostris,  Gnathones,  Balliones, 
Phormiones,  maxime  cum  medici  sint,  suppeditant.  Neque  in  moribus, 
neque  ingenio,  neque  etiam  in  colloquio,  si  modo  faciles  simus,  nos 
fastidiunt, — fide  et  severitate  plane. 

Heu  !  quot  modis  et  quam  facile,  per  artes  non  suas,  a  medico  sic 
volente  in  principum  gratiam  itur  !  Anne  macula  ista  Romana  servi¬ 
tutis  tam  inveterata,  tam  inusta  nostro  ordini  est,  ut  etiam  nunc,  inter 
nos  liberos  Anglos,  se  aliquando  in  lucem  proferat  ?  An  aliter  quam  ser¬ 
vire  est,  quod  sub  lege  “  de  pauperibus  medendis”  dicta,  a  praetoribus  rus¬ 
ticis  et  suburbanis,  hos  annos  viginti,  indigne  patimur?  An  fratres  nostri 
medici,  copiis  regiis  navalibus  adscripti,  qui  tam  insulsa,  tam  pertinaci 
arrogantia  ab  iis  qui  res  publicas  curant  circumventi,  per  maria  orbis  uni¬ 
versa  indignatione  et  spei  abjectione  marcescunt, — an  illi,  quoad  medici, 
pro  liberis  censendi  sunt?  Neque  id  mihi  objiciatur,  quod  lex  illa  “de 
pauperibus”  non  nostri  intersit, — quod  incommodis  navalibus  nos  doctores 
Londinenses  nullo  modo  afficiamur.  Pro  universo  ordine  medicorum, 
in  tali  imperii  acerbitate,  ab  omnibus  dimicandum  est.  Arma  ipse 
Harveius  ministrat.  Experientia,  ad  verum  inter  omnia  pericula  inda¬ 
gandum  et  extrahendum,  nos  praecipue  instruit ; — amore  et  amicitia, 
ad  veri  inter  nosmetipsos  communitatem  nos  indui  jussit, — immo  etiam 
fortitudine,  pro  amoris  indicio  et  in  amicitia  tuenda — “  Courage  to 
make  love  lmown.” 

Ignavia,  sit  sine  invidia  verbum,  Socii,— -ignavia,  cui  nomen  modestiae 

supponitur,  jamdiu  tabescimus  et  perdimur.  Sit  fortis,  constans,  ani¬ 
mosus  ille,  cui  in  rebus  medicis  laus  vera  ambitioni  est!  Quid,  si 
Harveius  ignavus,  si  minus  quam  audax  fuisset  ?  Quid  scientia,  quid 
ingenium,  quid  benevolentia  ejus,  sine  fortitudine  animi  valuissent  ?  Sit 
igitur  omnis  verae  laudis  ad  Harveii  gressum  in  medicina  sectator,  cum 
in  vitae  et  studii  ratione  suscipienda  sapiens,  tum  in  ea  suscepta  fortis  : 
fortis,  non  solum  ad  inimicitias  et  simultates  malevolorum  repellendas, — 
sed  fortissimus  adversus  se  et  suos,  assentatione  et  vanitate  praeva¬ 
lentibus  ; — fortis,  ne  illecebris  otii,  ne  falsa  studii  et  agendi  specie,  a 
disciplina  ad  veram  doctrinam  pertinente  allidatur ;  ne  a  nobilitate 
urbis  ad  nimiam  cognitionem  devocetur. 

Se  in  optimatum  nostrorum  gratiam  receptum  fuisse,  id  nullus  sibi 
laudi  medicus  apponi  censeat ;  pro  nummatione,  quantum  quisque  valeat, 
ad  computandum  facilis  est  ratio,-— quamvis  etiam  in  re  argentaria  a 
nostris  studiis  tam  aliena,  tanta  est  complurium  invidia,  ut  particulam 
pene  vicesimam  honorarii  per  longa  seva  praescripti  in  sua  commoda  a 
nobis  soleant  divertere.  Quam  invitus  haec  verba  profero,  Socii,  a  nullo 
dicendum,  mihi  soli  sentiendum  est.  Contumeliam, — ut  scitis,  qui  me 
noscitis,  —non  damnum  insector,  ne  in  posterum  incidat. 

Pro  dignitate  et  otio  medicime  verae  abhorreat  quisque,  in  ea  conse¬ 
quenda,  a  ratione  negotii  et  quaestus  in  rebus  frumentariis  illa  mutabili, 
sub  quocunque  nomine  et  praetextu  ad  merces  nostras  ingenii,  doctrinae, 
et  experientiae  comparandas  translata  fuerit ! 

Etiam  medicis  suffragantibus,  maxima  laus  persaepe  est  maximum 
opprobrium. 

Profecto,  ex  nulla  alia  re  majus  recipimus  damnum,  medullisve  pro¬ 
pius,  quam  a  quibusdam  effuse  petulantibus,  qui  indole  et  animo  empirici, 
medicinae  legitimos  se  esse  filios  in  aures  omnium  assidue,  et  quam  alta 
voce,  proclamant ;  chirurgi, — obstetrici, — prout  res  se  habeat,  vel  etiam 
in  medicina  doctores,  ad  normam  et  regulam  exacti,  homines  effraenatae, 
inter  alia,  audacias,  quam  efficaciam  solertem  dicunt,  in  medicamentis, 
periculo  non  suo,  praescribendis  ; — nec  modum, — nec  rationem, — nullum 
discrimen,  nullam  cogitationem,  immo  nullam  etiam  misericordiam  in 
morbis  tractandis  adhibentes.  Ejusmodi  gens  illa  est,  quae,  insperatis 

et  repentinis  pecuniis  sumptuosius  insolentiusque  se  jactitans,  bilem  in 
integrum  nostrum  ordinem  adstantibus  haud  cessat  commovere. 

Quod  nullus  Lumleius  e  principibus  reipublicae  viris  ad  sustentationem 
hujusee  domus  nostrae,  hodierno  die  renascitur ; — quod  homoeopathici, 
hydropathici,  mesmerici, — quod  empirici,  quot  et  quales  nullo  tempore 
antehac,  ex  hydra  genitrice  etiam  ad  hunc  Apollinis  porticum  convomun¬ 
tur, —  causa  hujusee  labis  et  contumeliae  nostrae  in  hos  jactatores, 
violentos,  conturbatores,  quamvis  ad  normam  et  quoad  nomen  exactos,  re 
vera  empiricos,  a  plurimis,  per  cogitationem,  refertur  ; — ad  eorum  prae¬ 
ter  fas  et  solitum  catharses,  vomitiones,  venesectiones,  et  in  omni  genere 
haustuum,  pulverum,  misturarum,  et  pilularum  veneficia. 

Ex  nimia  in  medendo  diligentia,  ex  praeter  modum  in  medicaminibus 
abundantia,  in  remedium  quod  ad  salutem  valet,  aut  vix  suppeditat, 
nausea !  Prae  atrocitate  et  odio  diluvii  fastiditur  fons  ! 

Profecto,  sine  doctrina  parum  medicina  valet.  Obstetricus  ille  solers 
et  popularis,  eo  quod  inter  quasdam  summi  loci  mulieres,  “  non  Apol¬ 
linis  magis  verum  atque  ejus  responsum”  sit,  non  idcirco,  in  masculinis 
morbis  dignoscendis  et  tractandis  repente  fit  medicus.  Attamen  horum 
et  hujusmodi  medicina  est  prae  omnibus  dicax,  audax,  impudentissima, 
minime  excogitata,  maxime  sui  profusa. 

Quod  ad  chirurgos  attinet,  quanto  purior  est  chirurgiae  scaturigo, 
tanto  magis  praeceps,  turbidus,  lutulentus,  est  medicinae  rivus.  Doc¬ 
trina  plane  medicina  caret. 

Ex  hac  turba,  ex  hac  caligine  quibus  domus  nostra  regia,  (anne  un¬ 
quam  evasura  ?)  jamdiu  opprimitur,  ad  Harveium  et  Lumleium,  quasi 
in  lucem,  redeamus.  Date  locum,  hujusee  aevi  patroni,  homoeopathici, 
hydropathici,  mercuriales,  mesmerici !  Inter  hos  duos,  inter  hunc 
nobilem  et  medicum  illum,  stirpis  veteris  illius  Anglicae  et  sincerae 
propaginis,  clientela  non  morum  est  vestrum,  non  vestri  est  ingenii. 

Ineptiae,  arrogantiae,  impudicitiae,  quibus  artem  nostram  divinam 
jamdiu  opprimitis  et  pene  obruitis,  hac  saltem  adjuratione,  (de  sanguine 
nunc  agitur)  in  tenebras  actae  conquiescant ! 

Sanguis,  sit  nobis  in  memoria,  Socii,  sanguis,  in  quo  ipso  vivo  et  vitae 
suae  conscio  vita  omnis  continetur,— sanguis,  ab  omni  aevo  immutatus, 

immortalis,  “  humani  generis  sanguis  cognatus  et  idem”, — fons  iste  et 
rivus  perpetuus  heroum,  poetarum,  philosophorum,  ubicunque  scatet 
indoles,  natorum, — sanguis  Ipsius  Dei  hanc  terram  visentis  in  cor  et 
venas  pro  suo  humaniter  receptus,  in  haereditatem  perpetuam  nobis  ab 
Harveio  committitur,  cogitatione,  prae  caeteris,  gravi  et  vehementi,  pro 
hominum  salute  et  ad  Dei  gloriam  excolendus. 

Mihi  de  rebus  nostris,  ut  par  est,  cogitanti,  hoc  saepe  in  animum  in¬ 
cidere  solet.  Quid  si  noster  Harveius, — quid  si  nunc  iterum  inter  nos, 
in  hisce  aedibus,  ille  vivus  adstaret  ?  Quid  de  hac  re  diceret,  quid  de 
illa  ?  An  laudi,  ac  vitio  verteret  ? 

Videor  mihi  videre  dilectum  illum  senem  hasce  aedes  quam  avidis 
oculis  perlustrantem  !  Soleo  eum  ante  oculos  ponere  ex  quovis  obvio 
percontantem, — Quid  mei !  quid  Collegium  !  quid  Praeses,  Electi,  Cen¬ 
sores  ?  Consiliarios  nescio.  Quid  Socii  ?  Quomodo,  peste  Asiatica 
ingruente  et  invadente,  se  gesserint  ?  Quid  de  sanguine  ?  An  in 
morbis  dignoscendis  et  tractandis  apud  medicos  Londinenses  vivit  et 
valet  ? 

Immo,  praenobilis  dux  et  auctor,  quacunque  incedimus  via,  ad  sangui¬ 
nem,  tanquam  ad  arcem  pathologiae  et  verae  medicinae,  ah  omnibus  quibus 
medicina  re  vera  cordi  est,  nunc  denique  est  concursum.  Immo,  nunc 
primum,  in  ratione  symptomatum  instituenda,  medicinae  isti  anatomico- 
pathologicae,  quae  “  infelix  operis  summa,  quia  totum  ponere  nescivit,” 
corporis  partibus  et  particulis  penitus  implicita  est,  e  sanguinis  universi 
theoria,  scientiae  universae  lux  oboritur.  Quod  in  sanguinis  studio,  utpote 
vitae  materiem  et  sanam  et  morbidam  praebentis,  medici  nostri,  (perinde 
ac  debeant)  jampridem  se  occupant,  en  signa  adsunt, — quam  varia,  et 
exquisita  !  quae  Garrodius  doctor,  et  medicinae  professor,  ob  reverentiam 
in  Harveii  nomen,  hoc  festo  die  officiose  instruxit  l1  Ecce  etiam,  quod 


1  Urie  acid  and  urate  of  soda  from  the  blood  of  gouty  patients.  Traces  of  uric 
acid  and  urea  from  healthy  human  blood.  Urea  from  blood  in  various  diseases,  as 
albuminuria,  cholera,  gout,  etc.  Fibrin  from  blood.  Albumen  from  blood.  Pure 
hsematosin  from  blood,  and  its  solution.  Oxide  of  iron  from  blood.  Microscopic 
specimen,  showing  the  crystallization  of  uric  acid  on  a  hempen  fibre  in  serum  of 
blood  from  a  gouty  patient. 

perrarum  cloctor  noster  ille  “  per  aetliera  notus”  Nix  milii  in  manus  ad 
vestram  delectationem  nuperrime  tradidit.1 

Gratiae  fratribus  nostris  pro  tanta  comitate  sua,  et  mei  oratoris,  et 
omnium  hic  praesentium,  ex  animo  agantur  ! 

Quanta  admiratione,  quanta  ingenii  acie  hisce  novarum  rerum  for¬ 
mis  per  artem  chemicam  et  microscopicam  explicatis,  Harveius  noster, 
si  nunc  hic  adforet,  inhiaret ! — sed  mitto — (heu  !  prae  temporis  inopia), 
chemica,  microscopica,  ponderosa,  et  alia  ad  sanguinis  compositionem 
pertinentia,  quae  nobis  quotidiano  usu  familiaria  ab  Harveio  vix  suspecta 
quidem,  vel  peniths  ignota  erant. 

In  sanguine  vivo,  dum  integer  sit,  quanta  vis  insita !  quanti  nisus 
formativi,  quanta  et  quam  continua  kvepyela  ad  virium  explicationem 
prompta !  0  !  quanta  nobis  patefacta  sunt,  quae  illius  temporis  phi¬ 

losophia  nondum  insomniaverat.  E  sanguinis  particulis,  invicem  in  se 
agentibus,  vis  electrica,  ut  nuper  patet,  per  universam  corporis  fabricam, 
immo  in  ipso  fabricandi  opere,  continue  et  universe  gignitur,  Lux  ipsa, 
e  radio  in  radium  diverse  inflexa,-— vel,  ut  dicunt,  “  polarizata”,  non 
solum  de  aliquo  albumine  praesente  testatur,  sed  insuper,  quaenam  sit 
albuminis  ratio  ex  angulo  radii  deflexi  et  e  spectro  colorato  indicat. 
Quaedam  medicamenta,  injecta  per  arterias  cruris,  impotentiam  musculo¬ 
rum  infra  positorum, — quaedam  alia  anaesthesiam, — alia  iterum  impoten¬ 
tiam  et  anaesthesiam  inducunt.  Calor  animalis  e  carbone  oxygenato  san¬ 
guinis  per  totum  corpus  nutritioni  inservientis,  ratione  exacta  continuo 
et  continue  evolvitur ;  nam  eadem  est  constantia  nutritionis  per  san¬ 
guinem  in  corporis  fabrica  ad  aliquod  temporis  spatium  agentis,  ac  aeris, 
gravitationis  legibus  subjecti,  vel  virium  chemicarum  et  electricarum  in 
natura  rerum  externa.  Prout  in  aere,  sic  in  sanguine,  incrementa  et  decre¬ 
menta  nutritionis  et  scatent  et  latent.  Porro  autem,  quo  calor  et  nutritio 
corporis  primordia  sua  instaurant,  ibi,  seque  ac  nutritio  constans,  motus 
ille  sanguinis  a  pondere  aeris  et  cordis  contractionibus  in  circulum  postea 
agendi,  formis  nascentibus  simul  ipse  nascens  oboritur.  Quis  dubitet 


1  Chloride  of  silver,  of  which  the  chlorine  waa  recovered  by  Dr.  Snow  from  the 
blood  of  an  animal,  killed  by  inhaling  the  vapour  of  chloroform. 

quin,  si  Harveius  medicinae  studiis  nunc  interfuisset,  satius  putaret 
sanguinem  ipsum  et  ejus  motus  internos,  quam  sanguinis  cursum  in 
venis,  studio  et  experientia  exquirere  ? 

Nec  pudori  sit  mihi,  etiam  de  me  ipso  loquenti,  si  honeste  mihi  gra¬ 
tulari  possim,  quod,  hujusce  communitatis  jamdiu  socius,  Harveio  et 
sanguini  in  nullo  tempore  defui.  In  praelectionibus,  annos  abhinc  viginti, 
de  Materia  Medica,  et  nuper  in  Lumleianis  de  Anatomia  et  Chirurgia,  ad 
hanc  sententiam,  ad  haec  fere  verba,  Socios  persaepe  allocutus  sum  :  “A 
medico  Harveiano,  sanguis  qui  ei  subjicitur,  ad  medicinae  praxin 
utiliorem  exquirendam,  non  modo  quoad  singulis  corporis  partibus  in 
circulo  actus  suppeditat,  perspiciatur, — sed  etiam  per  se,  quasi  organon, 
(vel  potius  ‘  panorganon’)  omnes  sensus,  omnes  motus,  omnes  functiones 
omnium  corporis  partium,  in  se  continens  ;  formativum, — electricum, — 
nervosum, — ex  suis  particulis,  suis  propriis  viribus,  contractilitatem, 
calorem,  cujusvis  sensus  facultatem  in  singulis  organis  generans  ; — deni¬ 
que,  per  molem  suam  integram  suo  modo  vivens, — recipiens, — agens,  et 
vel  minimo  temporis  spatio  plurima  persentiens.  Accipite  nunc  animis, 
Socii,  sanguinis  rivum  universum,  universo  aeri  in  pulmonibus  proxi¬ 
mum,  universae  corporis  fabricae,  eadem  mole,  penitus  continuum. 
Sanguis,  vivus,  continuus,  ex  his  principiis  constans, — et  aeris  et 
corporis  fabricae  intermedius,— quid  est,  si  non  aer  ipse,  ad  intimum 
nutritionis  usum,  inclusus,  et  commodus  !  corporis  internae  fabricae 
atmosphaera,  ut  lubet  dicere,  alia  et  interior  ?” 

Sed  ne  in  praelectionem  de  sanguinis  usu  et  materia  oratiuncula 
haec,  ad  fastidium  audientium,  protrahatur,  sine  mora  cavendum  est. 
Ah !  quam  vellem  ! — Sed  de  caeteris  taceam  ; — dummodo  mihi  fas  sit 
perpaucis  verbis,  sed  iis  preces  et  gratias  agentibus,  iterum  coram 
vobis,  Socii,  donum  illud  coeleste  extollere,  ab  Auctore  cujusvis  boni  ad 
solatium  hominum  divinitus  missum,  cujus  vis  aetherea  in  nervos  per 
sanguinem  diffusa,  dolori,  utcunque  atroci,  in  principiis  obstare  valet. 

En,  quod  a  viris  nostris  principibus  et  mulierculis  otiosis,  aeque  ac 
manipulatio  mesmerica  dignum  est  ut  in  patrocinium  et  clientelam 
recipiatur, — a  religiosis  philosophiae  faventibus  aeque  pro  miraculo 
habendum,  et  grata  mente  excolendum  !  I11  nervis  duplicibus  ad  sen- 

tiendum  propriis,  quorum  nutritioni  sanguis  aetheris  vapore  vel  ter- 
chloridi  Formyli  suffusus  per  incrementa  suppeditat,  utcunque  fuerint 
laniati  vel  aliter  laesi,  dolor  vel  quam  minimus  gigni  non  potest ! 

Res  plane  mirabilis,  res  Dei !  et  cui  potest  par  oratio  nulla  inveniri. 

Heu  !  inter  plerosque  nostrum,  quam  crasso  ingenio,  quam  sine  reli¬ 
gione,  in  manus,  sed  non  in  animam  receptum.  Indigni !  ingrati ! 
An  egestas  hujusce  animi  nostri  Anglici,  in  nummationem  et  titulos 
semper  proclivis, — an  angustiae  pectoris  pathologici,  particulis  partium 
semper  occupati, — an  levitas  ingenii  medico-chirurgico-obstetrico-practici, 
haud,  ut  in  tempore  praeterito,  simplicis  et  concentrati,  Deum  in  ipso 
opere  praesentem  non  possunt  perferre  ? 

Quid,  si  hoc  munus  anaesthesiae,  annos  abhinc  vix  quatuor,  hominibus 
mucroni  chirurgico  subjectis  concessum,  quid  si  humanis  legibus  in 
usum  humanum  nunc  repente  prohiberetur  ?  Quantus  tum  denique 
horror  et  luctus !  Quam  saeva  indignatio  !  Quae  misericordia  puerorum, 
feminarum,  infantium  de  novo  sub  chirurgi  cultello  luctantium  !  Quantae 
lacrymae,  cum  gemitu,  parentum  et  propinquorum  circumstantium ! 
Tum  denique  pro  beneficio  dato  si  gratiae  non  prius  actae  fuerint,  ad 
donum  recuperandum  preces  pro  certo  agerentur ! 

Non  sic  pius  noster  Harveius  sanguinem,  per  aetheris  vaporem,  de 
dolore  in  nervis  triumphantem  in  mentem  suam  ex  oculis  recepisset. 
Non  ille,  medicus,  philosophus,  poeta,  hoc  pro  adoratione  indicium, 
quasi  nebulam  cestivam,  sine  admiratione  singulari  praetermisisset. 
Ubi !  ubi !  est  ea  Religio  Medici  ?  aio-OrjaiQ  illa  artis  suae  et  ejus  pro¬ 
positi,  quae  his  verbis  exprimitur,  “  Homines  nunquam  ad  Deos  propius 
accedunt,  quam  Deinaturam  contemplando,  et  salutem  hominibus  dando.” 

Ingenium  medici,  cum  sit  in  omni  re  ad  facultatem  agendi  praecipue 
excolendum,  sit  semper  aestheticum.  Id  qualm  multis  et  variis  modis 
Harveius  noster  nos  admonet !  Homo,  si  ullus,  virilis  ingenii,  cujus  scien¬ 
tia  famae  aeternitati  suppeditat,  homo  principibus  reipublicae  necessarius, 
qui  scivit  etiam  regibus  uti,  quid  nobis  Sociis,  haeredibus  suis,  jam  nunc 
moriturus,  praecipue  injungit  ?  Estote  amantes  !  estote  amici !  Quis, 
magis  quam  ille  medicus  octogenarius,  compertum  habuit,  ut  haec 
quotidiana,  laboriosa,  nostra  vita,  inter  mortuos,  moribundos,  animi  et 

corporis  dolore  miserrime  excruciatos,  perpetuo  acta,  affectuum  lenium 
solamine  perpetuo  eget ;  ut,  sine  amore  et  amicitia,  plane  intolera¬ 
bilis  foret !  Nae  ille  Harveius  noster,  prae  omnibus,  scivit  et  sensit, 
sine  corde  et  sanguine  nullam  esse  cerebri  vitam.  An  majore  sapientia, 
vel  in  longius  aevum  pro  domus  nostrae  honore  et  auctoritate,  ab  ullo 
prospectum  esse  potuisset  ? 

Neque  pro  dubio  sit,  Socii,  Harveium,  cum  inter  nos  amorem  et 
amicitiam  quasi  testamento  suo  praecepisset,  non  solum  doctores  in 
medicina  Londinenses,  sed  insuper  medicos  totius  Anglise  regni,  domi, 
foris,  terra,  marique,  artem  suam  exercentes  respexisse ;  illis  enim 
temporibus  Collegium  hoc  nostrum  universae  medicinae  Anglicae  domici¬ 
lium  fuit.  Harveius  ipse,  nonne  per  longos  annos  Anatomiae  et 
Chirurgiae  praelector  fuit?  Nonne  constat,  Socii,  venerandum  illum  nos¬ 
trum,  cum  nos  in  festum  suum  annuum  convocaret,  non  ccenas  illas  taber¬ 
narias  quorundam  in  concionabulum  symbolis  adscriptorum  respexisse, 
— non  prandia  illa,  fastidii,  arrogantiae,  invidiae  plena,  certatim  fastuosa, 
ab  uno  in  alterum,  a  singulis  vice  sua  expleta,  quasi  pro  debito  et 
censu  imposita; — non  ista  vana  amoris  et  amicitiae  simulacra, — sed  animi, 
voluntatis,  propositi  conjunctionem, — qualem  ipse  cum  suis  dilectis, 
Georgio  Entio,  et  sociis  aliis  ejusmodi, — qualem  cum  fratribus  suis,  per 
tot  et  tanta  rerum  discrimina,  de  anno  in  annum  servavit. 

Catholicum  istum  amorem  Harveianum  erga  uniuscujusque  ordinis 
medicos  non  omnino  in  corde  et  venis  haeredum  ejus  extinctum  esse, 
indicio  sit  supplicatio  hujusce  Collegii  nostri,  tribus  mensibus  vix 
exactis,  ad  senatum,  pro  auxilio  chirurgorum  juniorum  navalium  ab 
iis  qui  imperant  indigna  vitae  ratione  et  disciplinae  lege  jam  diu  afflic¬ 
torum,  una  voce  decreta  et  ad  curias  utrasque  relata.  Pro  futuro 
faustum  sit  omen  ! 

Odia,  simultates,  objurgationes,  etiam  inter  hujusce  ordinis  medi¬ 
corum  principes  aliquando  innasci,  quis  sanus  et  sincerus  se  nescire 
profitetur  ?  Inter  nosmetipsos  Harveii  vocem  paternam  nunquam 
non  desiderari, — nunquam  silere  debere, — heu  !  nuperrime  et  quam 
publice  patet !  Crimina  in  socium  falsa,  conficta,  a  quibusdam  nostris 
temere  credita,  quamvis  per  se  absurda, — epistolas,  aliqua  offensione 

interposita,  in  medium  prolatae, — joca,  inepta,  in  deteriorem  partem 
accepta, — omnia  haec  typis  publicis  commissa  ad  ludibrium  etiam  alum¬ 
norum  puerorum  perlegentium  assidue  pervulgata  sunt.  In  jus  pub¬ 
licum  ab  auctoribus  ipsis  traditas,  et  quasi  praeconibus  ultro  subjectae, 
protervitates  illae  et  omnes  ejusmodi  in  hoc  medicinae  Anglicae  foro 
publice  condemnentur,  et,  sine  invidia,  a  communitate  nostra  repu¬ 
dientur. 

Quid  me  respicitis,  Socii,  dum  haec  invitus  loquor?  In  hac  allocutione 
pro  nihilo  sum.  Censor  est  Harveius ; — non  ego,  qui  ex  rostro  judicium 
ejus  vicarius  proclamo. 

Quid  diceret  Harveius? — Ad  hujus  sententiae  normam,  (licetne  verbum 
recordari  ?)  omne  quod  in  proposito  huic  meae  orationi  fuerit,  redigere 
conatus  sum.  An  melius  possem  ?  Noscite  eum,  perlegite  eum,  Socii. 
Dignus  est,  quem  ex  solertia,  indulgentia,  vitae  communis  scientia, 
in  quavis  rerum  junctura  consiliarium  adhibeatis cui  amico,  tutori, 
patri  obtemperetis.  Harveii  vitam  atque  epistolas  legenti,  et  de  ejus 
ingenio,  de  mirabili  ejus  constantia  cogitanti,  hoc  mihi  quam  saepe 
intercidit !  E vpr)Ka  tandem  hominem  !  Contumeliis  ab  iis,  quibus 
maxime  sententia  ejus  immortalis  serviebat,  assidue  insectatus ; — in 
clientela  et  in  re  pecuniaria  multftm  ex  eadem  causa  imminutus 
amentiae  etiam,  quia  tota  non  errabat  via,  accusatus,  nunquam  vitae  in¬ 
nocentiam  amisit,  sed  benevolentiam  constantiae  suae  adaequari  et  pari 
passu  incedere  usque  ad  finem  curavit.  Principibus  viris  placuisse, 
jure  morum,  ingenii,  doctrinae,  ei  prae  cseteris  contigit ;  sed  horum 
favor  ultima  ejus  laus  erat.  Quamvis  parvolus,  non  parasitaster,  nullis 
divitum  liminibus  vel  coenaculis,  ad  clientelam  intentus,  insedit. 

Eegis  archiater,  philosophus  evasit. 

Ad  risus  aulicorum,  ad  blanditias  muliercularum  exquisitarum  susci¬ 
tandas  nunquam  se  instruxit.  Neque  chirurgorum,  neque  obstetricorum, 
nec  pharmacopolarum  favori  inserviit,  quo  ex  alicujus  subdoli  vel  ambitiosi 
amplitudine  praesidia  et  adjumenta  sibi  conciliaret.  Nempe  Harveio, 
Anglo,  medico,  philosopho,  servitus  omnium  malorum  postremum 
erat. 

Ex  ineptiis,  nummatione,  arrogantia,  servilitate,  hujusce  sevi  nostri, 


24 


ORATIO  HARVEIANA,  A.D.  MDCCCL. 


quam  jucundum,  quam  utile, — immo  etiam  nobis  medicis  quam  neces¬ 
sarium,  aliquando  se  abstrahere  et  quasi  renovare,  mores  et  vitam 
alicujus  viri  Harveiani,  vel,  ut  nunc,  ipsius  Harveii  contemplando. 

Necnon  in  viris  temporis  acti  principibus  eadem  est  ratio  laudis 
falsae  ac  verse,  eadem  infrequentia  singularis  in  singularibus  virtutis. 
Profecto,  veteris  illius  Anglise  fastos  perlegentibus  quam  mirum  nobis 
incidit,  ut  lisec  patria  nostra  adhuc  superstes  manet ! 

Delirant  reges,  perfidi,  truculenti, — furit  plebs,  rauca,  varia,  immanis. 
Inter  imperatores, — magistratus, —sacerdotes, — senatores, — inter  omnes 
officiis  publicis  fungentes,  quanta  fraus!  quae  insidiae!  in  amore  sui, 
quae  pertinacia  ! — pietatis  in  Deum  simulatio  quam  sordida  !  Heu ! 
etiam  quae  saevitia  ! — flagitia  quam  immania  et  varia ! — quotuplex  in¬ 
famiae  species  ! 

Confer  Harveium  nostrum,  philosophum,  amicum,  amantem,  octo¬ 
genarium, — omni  officio  vel  civis  vel  medici  perfunctum,' — tranquille 
vitam  degentem,  de  die  in  diem  omnibus  suis  cariorem, — e  marmore, 
inter  compares  suos,  etiam  manente  spiritu,  constitutum ;  confer  illum 
nostrum  medicum,  quamvis  nullo  titulo,  nedum  equestris  ordinis,  in¬ 
signitum,  cum  illo  Verulamio  praenobili,  in  omni  doctrinae  genere 
praeclaro,  summi  magistratus  officiis  perfuncto,  regi  et  principibus 
necessario, — imminente  autem  senio,  abjecto,  contempto,  debilitato, 
conscientia  sua  convicto,  ignominias,  quales  nemini  antea  contigerant, 
ob  flagitia  sua,  se  meritum  esse  confitente.  “  Homini  homo,”  philo¬ 
sopho  philosophus,  “  quid  praestat !” 

Respicite  etiam  illum  alterum  Harveio  temporis  consortem,  Cokium 
Edvardum,  summi  ingenii  causidicum,  summa  potestate  judiciali  prae¬ 
ditum, — ejus  avaritiam,  inhumanitatem,  saevitiam,  servilitatem  ;  quibus 
quid  acrius,  tetrius,  libero  homine  indignius  dici  vel  excogitari  potest ! 
Quae  causa  est,  Socii, — quomodo  fit,  cum  Harveii  et  horum  duorum 
temporis  ei  consortium  fama,  quamvis  in  diverso  genere,  sit  summa  et 
aequalis, — quod  inter  medicum  et  causidicos  tantum  verae  laudis  et  exis¬ 
timationis  apud  posteros  intersit. 

Hi  duo,  et  unus  et  alter,  ambitione  et  cupiditate  excordes  erant. 
Ille  noster,  affectus  lenes  simul  cum  ingenio  excolens,  in  omni  quod 

volebat,  studebat,  agebat,  cordis  et  sanguinis  humani  rationem  semper 
adhibuit. 

Est,  sit  Deo  laus,  est  adhuc  quod  redundat  in  gente  nostra  Harveiani 
ingenii,  judicii,  morum,  et  fidei, — quod  mole  sua  singulorum  protervi¬ 
tates  comprimit,  pravas  ambitiones  adumbrat,  rem  publicam  contra 
audaciam  virorum  ejus  principum  singularium  defendit,  et  hanc  Angliam 
nostram,  qualis  et  quanta  sit,  efficit  et  conservat ! 

Depascatur  animo,  is  cui  curse  est  virtutem  Anglicam  contemplari, 
Harveii  vitam  et  mores,  necnon  illi  temporum  consortis  Hampdeni, 
patrise  servatoris, — et  nobilis  illius  Falklandi,  ob  horrorem  belli  civilis 
animam  suam  libenter  effundentis. 

Haec  enim  est  virorum  indoles  illa  Anglica,  integra,  mera  et  vera, 
solo  nostro  indigena,  constans,  gravis,  animosa,  Wellingtoniana,  ex  qua 
respublica  nostra,  inter  gentium  caeterarum  damna  et  excidia,  vires  et 
incrementa  capit.  Haec  est  ea  inter  nos  vis  opinionis  publicae,  quae 
potius  ex  multitudinis  in  omne  paratae  inerti&  quam  ex  ordinis  vel 
principis  cujusvis  industria,  conficitur.  . 

Ex  iis,  quam  multa !  quibus  nullum  tempus  suppeditaret,  quae  de 
nostro  dilecto  adhuc  dicenda  restant,  hoc  saltem  unum,  Socii,  si  nullum 
praeter  hoc,  accipite,  quaeso,  verbum.  Terrae  hujusce  Anglicae,  immo 
etiam  Londinensis,  solum,  quod  nos  incedimus,  consors  temporis,  loci, 
coeli,  fortasse  etiam  sententiae  et  colloquii,  fifildeog  ille  Shakespeare 
unii  cum  Harveio  per  longos  annos  incessit.  De  motu  cordis,  de  san¬ 
guinis  circuitu  sententiam,  ab  Harveio  medico,  arte,  experientia, 
praeceptis,  doctrina,  mox  in  omne  aevum  confirmandam,  quot  miris 
modis  ille  poeta  dramaticus,  natura  ipsa  validus,  et  mentis  viribus 
excitatus,  et  quasi  divino  quodam  spiritu  inflatus,  ut  ex  imo  corde  et  a 
sanguine  ipso  audientium  sentiretur,  expressit,  et  ante  ora  hominum 
ex  scena  per  actionem  praefiguravit ! 

Nec  lateat  vos,  Praeses  et  Socii,  in  annum  proximum  prospicientes, 
quod  in  hanc  arcem  gentium,  in  hoc  domicilium  clarissimi  imperii 
Britannici,  ex  omnibus  terrae  regionibus  homines  longinqui  et  alieni¬ 
genae  ad  festum  solenne  artium  et  scientiae  celebrandum  jam  diu  accer- 
siti  fuerint, — immo,  se  et  sua  jamdudum  ad  iter  accingi. 

Laus  et  honor  Principi  illi  generoso  et  illustrissimo,  cui  primo  in 
mentem  venit,  ut  familiam  gentis  gnavse  et  industrias  universam  per 
totum  terrae  orbem  dispersam,  pro  uni  saltem  vice,  Britannia  mater- 
familias  in  hanc  domum  suam  communem  fraterne  convenire  juberet. 
“  Felices  certe  artes,  cum  virorum  in  republica  principum  ingeniis  ex¬ 
coluntur  !” 

Hasce  aedes  nostras,  hanc  domum  Harveii,  advenae  isti  medici  certe 
visuri,  sive  Gallici,  sive  Germanici,  e  Columbia  trans  aequor  At¬ 
lanticum  Anglo-Germanici,  sive  ab  oris  Russicis  Sclavonici, — liberi,  servi, 
sive  libertini,  Collegium  hoc  nostrum  medicorum  Londinensium,  neque 
urbe  Londinensi,  neque  imperio  Britannico  indignum  esse  libenter 
fateantur  !  Divitiae  pathologicae,  a  Bailliaeo  apud  nos  repositae, — picturae, 
busta,  supellex  omnis, — tabellae  istae  praesertim  anatomicae  ab  Har- 
veio  ipso,  Paduae,  ut  dicunt,  elaboratae,  et  nuper  a  nostro  Sedgvickio 
partim  restitutae, — omnia  sint  in  promptu,  et  ad  lustrandum  parata. 
An  dubium  est,  quin  hic  ordo  noster  in  urbe  Londinensi  medicinae 
doctorum,  se  in  occursum  hospitum,  fratrum  et  sodalium,  sedulo  accin¬ 
gere  debeat  ?  Solertes,  artis  medicae  dignitati  intentos,  amicos  praesertim 
inter  nosmetipsos  et  amantes,  advenae  medici  nos  ultro  agnoscant.  Pro 
cognitione  et  hospitio,  quibus  conveniat,  in  epulas  solennes  vocentur, — 
immo  etiam  quidem,  oh  aetatem,  experientiam,  et  mores  eximii  in 
hanc  societatem  nostram  pro  honore  recipiantur. 

An  decet  ?  Nonne  constat  ?  Ah  !  desine,  qui  verae  laudis  amantes  nos 
sic  lactares,  et  falsa  spe  produceres  !  Cum  tantis  injuriis,  tam  crebris  re¬ 
pulsis,  tam  usitata  neglectione  ab  iis  qui  imperium  exercent  in  foro 
imminuimur, — chm  pro  vita  nostri  etiam  adversus  nostros  de  die  in 
diem  dimicandum  est,^-anne  in  officia  humana  et  liberalia,  honoris  erga 
exteros  causi,  hoc  proximo  anno  vacare  poterimus  ! 

Praeterea,  vectigalia  desunt.  Etiam  ad  festum  hoc  hodierno  die  ab 
Harveio  inter  socios  praescriptum,  non  suppetit  res.  Laus  et  honor 
impransis  l  Teneatis  risum !  honesta  est  paupertas  !  In  ratione  morbi 
Asiatici,  pro  salute  communi,  exquirendi,  omne  quod  nostri  in  promptu 
erat  jamdudum  est  impensum !  In  seria,  in  rem  veram,  redeamus  ! 

Ut  de  summi  Collegii  hujusce  nostri,  ut  de  salute  et  vitae  ratione 

omnium  nostrum  in  his  diebus  agitur,  quis,  re  vera  medicus,  se  inscium 
profiteri  potest  ?  Fides,  reverentia,  auctoritas,  existimatio,  medicinae 
haud,  ut  antea,  incedunt  comites.  Eruditio,  artium  liberalium  amor  et 
studium,  literarum  decor  ille  sine  pretio  aestimandus,  inter  practicos  et 
nummatos  pro  nihilo  habentur.  Caremus  foro,  caremus  curia,  caremus 
publico.  Publico  carentes,  nulli  et  nuspiam  sumus  !  Nimium,  nimium 
diu,  Socii,  aciem  auctoritatis  nostrse  hebescere  nos  patimur. 

Quare  quasi  ex  somno  nos  invicem  excutiamus,  et  expergefacti  pro¬ 
videamus,  “ne  longius  populo,  fratribus,  nobismet  ipsis  deesse  videamur, 
ne  prae  ignavia  et  socordia  diutius  circumspectantes  omnia,  quidquid 
increpuisset  pertimescentes,  diffidentes  nostris  rebus,  sine  voce,  sine 
libertate,  sine  auctoritate,  aliquando  abjecti,  contempti  a  caeteris,  a 
nobismet  ipsis  desperati  et  relicti  fuerimus.” 

Ut  in  religione,  sic  in  Medicina,  quae  duae  in  omnibus  saeculis  habent 
commune  quoddam  vinculum,  et  quasi  cognatione  quadam  inter  se  con¬ 
tinentur  ; — ut  in  rebus  sacris,  sic  in  rebus  medicis,  experrecta  tandem 
virtus  illa  antiqua  Anglica  in  pristinam  auctoritatem  suam  se  suo  jure 
vindicet. 

Contra  has  violentias,  contemptiones,  repulsas,  quibus  noster  ordo 
jamdiu  affligitur,  quae  vires  opponendae,  quibus  armis  contendendum  ? 
Auctoritatem  nostram  ad  potestatem  pristinam  recuperandam  privilegiis 
et  judiciis  in  futurum  amplificandam  esse,  nemo  sibi  in  propositum  ad- 
seiscatur.  Neque  diplomata  passim  in  provincias  mittendo,  nec  pocula, 
collatis  auctoribus,  medicinae  forensis  praemium,  e  testamento  medici 
insani  porcini  adjudicando ; — nec  diplomati  nostro  ad  licentiam  in  urbe 
practicandi  concesso  titulum  in  medicina  doctoratus  supponendo ; — 
neque  chirurgos  in  nostra  consilia  de  rebus  nostris  propriis  accersendo, 
— (eos  chirurgos  haud  impuros  respicio,  nostrae  conditionis  aemulos, 
atqui  nostram  medicinam  haud  pure  agentes;) — neque  quartum  id 
genus,  mistum,  varium,  turbulentum  sollicitando nullis  ejusmodi  ra¬ 
tionibus  nobis  ad  salutem  via  reperienda  est.  Ad  defendendum  omne 
quod  ab  Harveio  et  aliis  nostrum  benefactoribus  tanta  gloria  recepi¬ 
mus  (quod  non  tueri  et  conservare  posse  esset  turpissimum,)  semper 
nobis  persuasum  sit,  Collegium  hoc  nostrum  ad  morbos  curandos,  ad 

hoc  opus,  diplomate  regio  institutum  fuisse ; — ad  hanc  salutis  pub¬ 
licae  glebam  in  perpetuum  lege  publica  nos  esse  adscriptos ; — porro 
etiam  sit  semper  nobis  in  praesenti,  nostram  hanc  communitatem 
medicorum  Londinensium  omnes  alios  medicos,  omnes  ejusdem  facul¬ 
tatis  homines  virtute  sua  in  se  continere. 

Medicinam  operose  et  in  foro  agere, — ducere  potihs  quam  sequi, 
quacunque  incedimus  ad  medicinae  disciplinam  via, — haec  sunt  juris  nostri 
et  officii ;  his  praetermissis,  tabescimus  et  perdimur. 

Quinetiam  benevolentia  et  caritate  civium  universorum,  ad  bene  et 
viriliter  agendum,  nos  septos  esse  oportet ; — neque  id  nos  celari,  quod 
non  mimis  opinione  famae  quam  aliqud  cert&  ratione,  in  re  medica 
vulgus  commovetur ;  quod  non  in  tabellis  paucorum  judicum,  sed  in 
sententiis  omnium  civium  fama  nostra  et  fortuna  repositae  pendent. 

Talia  cogitanti,  et  ex  hisce  cogitationibus  in  annum  proximum  pros¬ 
picienti,  quanta,  et  quam  subita,  mihi  lux  oboritur ! 

Diploma  regium,  de  novo  nobis  concessum,  en  domi  tandem  recipimus! 

Quae  haec  est  turba  comitantium  ?  Pateant  portae  ! — In  limine  sit 
Praeses  ! — Assurgite  Socii ! — Victoria  ipsa  ingreditur  fores  ! 

Salve  Regina  ! — Regina  nostra,  ter,  terque  ter,  atque  iterum,  salve ! 

Dilapsa  haec  domus  nostra,  et  sine  te  caduca,  te  recepta,  in  fortunam 
recipitur  suam ! 

Collegii  nostri,  diplomate  regio  (fauste  sit  dictum !)  jam  tandem  post 
longa  aeva  renovandi,  et  fructus  suos  in  salutem  publicam  de  novo  red¬ 
dituri,  ad  quem  primitias  deferre  praestat,  quam  ad  illum,  qui,  amoris 
et  consilii  particeps,  amore  et  consilio  imperii  consors,  quotidianis 
precibus,  parens  et  maritus,  in  thalamo  regio  instauratur ; — ad  illum 
Albertum,  quem  inter  nostros,  prae  caeteris,  Principem  omnes  libenter 
agnoscimus. 

*  Accede,  Princeps,  ad  dexteram  Praesidis  nostri,  in  sellam,  honoris  et 
gratiae  causa,  tibi  soli  praepositam.  Comitiis  nostris,  socius  inter  socios, 
civis  inter  cives  saluti  publicae  consulentes,  prout  libeat,  subinde  in¬ 
tersis  ; — institutis  nostris  si  qua  bona  fuerint,  in  auxilium  venias, — 
concionibus  ob  beneficia  recepta  solenniter,  ut  nunc,  habitis,  auctori¬ 
tatem  regiam  impertiri  ne  fastidias. 

Eorum,  qui,  diplomatis  regii  Tudorii  jure,  pro  Harveio  nostro  oratores 
exstiterunt,  alter  et  ultimus  ego  Wilsonus,  ad  subsellia  e  rostro  jam 
descensurus,  fausta  omnia,  pro  Mc  vice  cordis  et  sententiae  uniuscujus¬ 
que  Socii  interpres,  in  Collegium  nostrum  haud  irreverenter,  et  quasi 
flexis  genibus  imprecor. 

Sit  domus  haec  nostra,  cum  universis  publica,  tum  singulis  ut  sua ! 
Domus  dominam  scientiam  lenitas  et  indulgentia  morum  ancillae 
comitentur !  Scientia  sit  vera,  severa,  fervida,  constans,  operosa,  stu¬ 
diis  humanioribus  haud  arroganter,  sed  penitus  imbuta  ! 

“  Instituti  rebus  optimis  non  poetarum  voce  commoveamur!”  Haec 
studia  enim  medici  Harveiani  “  adolescentiam  alunt,  senectutem  ob¬ 
lectant,  secundas  res  omant,  adversis  perfugium  et  solatium  praebent, 
delectant  domi,  non  impediunt  foris,  pernoctant  nobiscum,  peregrinantur, 
rusticantur.” 

In  nostri  republica,  quod  verum  est,  sit  pro  re, — pro  imperio,  religio 
veri, — pro  lege  suprema,  populi  salus  !  Sit  unitas  in  communitate, — 
in  communitate  unitas ! 

Ad  haec  tuenda  et  conservanda  sit  nullum  inter  nos  jusjurandum  !— 
si  ullum,  in  verba  haec ;  “  Experientia! — Amor! — Amicitia!  ”  verba  ipsius 
Harveii, — verba  omnium  aetatum,  temporum,  locorum  ! — Leges,  mores, 
etiam  diplomata  regia,  humana  omnia  mutantur.  Amor  et  amicitia  a 
Deo  sunt,  et  manent. 

Veniam  date  ! 

